SHBA: Paragjykimet për kandidatet gra
Kandidatja demokrate Hillary Clinton kritikohet shpesh se është e ftohtë dhe e përllogaritur. Por nga ana tjetër , kur ajo shfaq anën e saj të butë, ajo shkakton reagim të kundërt
Fushata e zgjedhjeve presidenciale të këtij viti në Shtetet e Bashkuara, është e pazakontë në shumë fronte, por një nga aspektet e saj, është me të vërtetë historike. Për herë të parë një nga partitë kryesore ka emëruar një grua si kandidate, demokraten Hillary Clinton. Por pse u desh një kohë kaq e gjatë për të arritur tek ky moment historik në një vend që ka qenë në vijën e parë të frontit për të drejtat dhe përparimin e grave në gjithë botën? Dhe si ndikojnë idetë fikse për rolin e gruas tek përgjigjia e publikut për një kanidate grua. Kritikat e kanë pjesërisht prejardhjen tek paragjykimet. Michele Swers, profesore e politikës amerikane në Universitetin Georgetown dhe bashkëautore e librave për gratë në politikën amerikane, thotë se njerëzit akoma mendojnë për forcën dhe aftësitë udhëheqëse, si atribute të burrave. Profesore Swers thotë se zonja Clinton kritikohet shpesh se është e ftohtë dhe e përllogaritur. Por nga ana tjetër , kur ajo shfaq anën e saj të butë, ajo shkakton reagim të kundërt, thotë Sonya Michel, ish-profesore në Universitetin e Merilendit, historiane e çështjeve të grave dhe barazisë gjinore. Faktorët që nuk kanë lejuar që të arrijë kaq pranë presidencës në Shtetet e Bashkuara, janë të larmishme dhe komplekse dhe kanë lidhje edhe me mënyrën se si funksionon sistemi politik në Shtetet e Bashkuara. Dhe ndoshta kjo është arsyeja që gruaja që i është afruar më shumë se kurrë presidencës, është një person që i ka krijuar këto lidhje, si ish Zonjë e Parë, ish-Senatore dhe ish-Sekretare Shteti. Ajo përmend si shembuj, kryeministret Margaret Thatcher dhe Theresa May në Britani, si edhe kancelaren Angela Merkel në Gjermani. Standardi i dyfishtë është një frazë që kuptohet edhe në vendet që kanë pasur udhëheqëse gra. Dori Toribio, korrespendente për Uashingtonin e grupit mediatik të transmetimit, Mediaset thotë se ajo që shihet sot në Shtetet e Bashkuara, ka qenë i pranishëm në Evropë për një kohë të gjatë. Profesore Swers thotë se kritikat ndaj zonjës Clinton, nuk kanë të bëjnë vetëm me të qenit femër. Megjithatë, shton ajo, shpesh këto pyetje gërshetohen me ato të ideve fikse për rolin e gruas, sepse nga kandidatet gra pritet që të jenë më të sinqerta, më të besueshme, më të pëlqyeshme. Dhe më të përgatitura, thotë gazetarja Toribio që shton se u prit që të ishte dikush pikërsht si Hillary Clinton, që t’I afrohej kaq shumë presidencës. Arsyet për reagimet e ndryshme ndaj zonjës Clinton, janë të ndryshme dhe pasqyrojnë faktin që kultura në një vend të madh si Shtetet e Bashkuara, është e larmishme. Më 9 nëntor, një ditë pas zgjedhjeve, bota do të marrë vesh nëse votuesit amerikanë do të zgjedhin një grua si presidente, duke shembur barrierën e fundit më të vështirë në rrugën e grave drejt suksesit.